Kyle Harmon

Kyle Harmon je fiktivna ličnost iz američke kriminalističke serije CSI: Miami. Tumači ga Evan Ellingson i dosad se pojavio u 18 epizoda.

On je sin glavnog protagonista serije, poručnika Horatia Cainea, a majka mu je Julia Winston. Neko vrijeme radio je kao pomoćnik u mrtvačnici, a trenutno je u američkoj vojsci u Afganistanu. 
 Pozadina  
Rođen je 6. 7. 1991. u Pensacoli, Florida. Nepoznatim nizom događaja završio je u sistemu za udomljavanje djece. Kad je imao 15 godina, Kyle, koji je tad već živio u Miamiju, ukrao je manji brod u Biscayne Bayu i bio uhapšen zbog tog prekršaja, koji je bio povezan s alkoholom. Osuđen je na 6 mjeseci i odslužio ih je u kaznenom domu za maloljetnike. Nakon izlaska, njegov socijalni radnik Andrew Bennet pronašao mu je posao u jednom kafiću.
 Lični život  
U epizodi Dangerous Son Bennet je ubijen i Kyle je doveden na ispitivanje, budući da je ranije prekršio uvjet puštanja na slobodu, tj. da se kloni alkohola. Dok ga je Delko ispitivao, Horatio primijeti Kylea i odmah posumnja na biološku vezu, za koju ni on ni Kyle nisu znali. Kasnije Kyle otima Kathleen Newbury i traži gotovinu za njen otkup. Ispostavilo se da je Kyle izvršio tu otmicu jer ga je ucijenio kolega s posla iz kafića. Ipak, Kyle je uhapšen nakon što je pokušao pobjeći Obalskoj straži.

Dok je bio u zatvoru, postao je glavna meta kriminalaca nakon što se saznalo da mu je otac policajac. Oteo ga je Joe LeBrock i ostavio ga svezanog da umre u kanalizacijskoj cijevi. Spasio ga je Horatio koji mu je tad otkrio da mu je on otac. Otada je Kylea u zatvoru štitio Oscar Monahan, koji je radio po Horatiovim naređenjima. Međutim, kad Oscar pogine od bombe aktivirane pomoću mobitela koji je pronađen u Kyleovom ležaju, Kyle postaje glavni osumnjičeni. Ispituje ga lično otac, ali Kyle govori da ne zna ništa o mobitelu. Horatio kasnije shvaća da je Kyle lagao i da je mobitel zaista njegov, ali i da nije znao da su ga prepravili LeBrockovi ljudi. Horatio ipak uspijeva dokazati Kyleovu nevinost u slučaju Oscarovog ubistva.

Kad je došao Kyleov zakazani dan na sudu, Kyle se odjednom našao između Horatia i Julije, koja se iznenada ponovo pojavila. Ključni svjedok u Kyleovom slučaju nije se pojavio, pa sudija ukida optužbe. Sudija, također, obavještava Kylea da su i Horatio i Julia podnijeli odvojene zahtjeve za skrbništvo nad njim i da mora odabrati s kime će živjeti. Iako je izgledalo da se muči s odlukom, Kyle na kraju odabira majku.

U epizodi Bombshell Horatio prekida tuču između Kylea i njegovog odraslog susjeda. Susjed kasnije biva ubijen i Kyle ponovo postaje osumnjičeni. Kyle uporno tvrdi Horatiu da nema ništa s time, ali počinje oklijevati kad ga Horatio upita da li je Julia možda umiješana u to. Ispostavi se da ni Kyle ni Julia nisu krivi i oboje ostaju na slobodi.

Kyle je ponovo doveden na ispitivanje nakon što je prebrzo vozio, s majkom na mjestu suvozača. Horatio saznaje da je Kyle pokušavao odvesti Juliju na razgovor za posao, tj. da stigne na vrijeme i da mu je upravo ona stalno govorila da vozi brže, unatoč njegovim protestima. U ovom trenutku postaje jasno da je Julia psihički nestabilna. Pokušavajući mu dati stabilnosti i udaljiti ga od majke, Caine obezbjeđuje Kyleu posao pomoćnika u policijskoj mrtvačnici, gdje je pomagao dr. Tari Price. Iako je Kyle već prvog dana na poslu prekršio protokol dopustivši majci da ga bez dozvole nadređenih posjeti u mrtvačnici, Tara mu dozvoljava da zadrži posao. Istog dana Kyle, ne znajući, ponovo krši protokol javivši se na žrtvin mobitel koji je zazvonio u mrtvačnici. Međutim, to je širom otvorilo dotad nejasan slučaj. Horatio mu je objasnio da, iako je praktično riješio slučaj, ne smije dirati tuđe stvari bez dopuštenja jer one mogu biti potencijalni dokazni materijal. Također ga smješta u novi stan, govoreći mu da s vlastitim stanom dolazi i puno veća odgovornost.

Jednom prilikom Kyle uhvati Taru kako pije tabletu (te tablete ukrala je od jedne žrtve) i suprotstavlja joj se zbog toga (iako još nije znao za tu krađu, posumnjao je da Tara nešto krije). Ona mu laže i Kyle opet reagira, na što mu Tara odgovori: "Ne moram tebi objašnjavati svoje postupke, Kyle".

U epizodi Collateral Damage u mrtvačnici eksplodira bomba, bacivši Ryana, Taru i Kylea preko prostorije. Srećom, niko nije povrijeđen, ali je Kyle jako potresen. Govori Ryanu da se osjeća odgovornim zbog bombe jer ju je on (slučajno) izbio iz žrtvine odjeće, ali mu Wolfe odgovori da se nesreće uvijek dešavaju.

U epizodi Dissolved Kyle govori Horatiu da mu se teško nositi s majčinom psihičkom nestabilnosti. Julia je non-stop nazivala Kylea na telefon, a i nepozvana je išla u njegov stan. Ona na kraju provaljuje u mrtvačnicu, gdje su bili Tara, Ryan, Kyle te još jedan radnik, i počinje pucati. Maše pištoljem okolo, zahtijevajući da Kyle pođe s njom. Kyle kaže da hoće ako ona spusti pištolj. Prizor prekida Horatio, koji pokuša urazumiti Juliju. Umjesto da ga sasluša, Julia govori Kyleu "Zbogom" i prislanja pištolj sebi na glavu. Kyle poviče "Ne!" i baci se naprijed, ali samoubistvo je spriječio Horatio zgrabivši pištolj prije no što je Julia povukla okidač. Julia je uhapšena, a Kyle ostane gledati "u prazno", vidno povrijeđen i razočaran.

U epizodi In the Wind iz 8. sezone Kylea vidimo u javljanju putem Skypea iz operativne baze američke vojske u okolini Kabula, gdje gledaoci saznaju da je Kyle otišao u vojsku. On uvjerava oca da je ispravno odlučio, ali, naravno, Horatio privatno osjeća drugačije.

U epizodi Dishonor Kyle se vratio iz Afganistana u Miami. Na početku epizode govori ocu da se odlučio vratiti u Afganistan. Horatio odmah postaje zabrinut i razočaran, također uznemiren time što Kyle tu odluku nije donio s njim. Kyle kasnije otkriva goruće tijelo, za koje vjeruje da pripada Brianu, njegovom drugu iz vojske koji se, također, vratio kući. Uskoro se otkrilo da se radi o drugom čovjeku, ali od Briana i dalje nije bilo traga. Kyle dobije poziv od Briana, koji ga zamoli da se negdje nađu, ali da za to ne kaže Horatiu. Kyle pristaje, ali ipak javi ocu. Na kraju epizode Kyle je prikazan u uniformi, spreman za povratak u Afganistan. Oprašta se s Horatiom i pruži mu ruku. Horatio ga umjesto toga zagrli i kaže mu da ga voli i da se mora vratiti kući živ.
 Osobnost  
Kyle je prikazan kao nagla, ali dobronamjerna osoba. Također je prikazan kao hrabar i svaku implikaciju kukavičluka shvata kao ličnu uvredu (Dangerous Son). Poštuje zakon, ali se ne boji da ga prekrši kad osjeća da je to potrebno (Dangerous Son, Chain Reaction, Bombshell, Divorce Party). Prilično je samostalan i često pokušava sam riješiti svoje probleme, čak i kad su preveliki za njega (Bombshell, Divorce Party).

Kyle dijeli mnoge kvalitete i manire sa Horatiom, ali je i različit od njega, najviše po tome što je otvoreno emocionalan i nestrpljiv ("Što na umu, to na drumu"). Horatio je, s druge strane, ekstremno rezerviran i gotovo neprirodno strpljiv. 
 Odnosi s roditeljima  
Horatio: Kyle ga je upoznao kad je imao 16 godina. Ispočetka je prema njemu bio nepovjerljiv, misleći da će ga Horatio napustiti "baš kao i svi drugi". Međutim, kako se stanje njegove majke pogoršavalo, Kyle je postajao bliži s ocem, naročito nakon što mu je našao posao pomoćnika u mrtvačnici. Od 7. sezone izgleda da Kyle više gravitira prema ocu, kao što dokazuju njegove ispovijesti Horatiu o problemima s majkom. Tokom 8. sezone njih dvojica imaju blisku vezu i Kyle pokazuje mnogo povjerenja prema ocu. Kad Kyle drugi put odlazi u Afganistan, Horatio mu kaže da ga voli. To je tek drugi put u čitavoj seriji da Horatio izrazi osjećanja prema nekome (prvi put je to bilo prema njegovom mrtvom bratu u epizodi Rio).

Julia: Kyle je bio veoma sretan što vidi svoju majku kad se ona prvi put pojavila (u epizodi Raising Caine), jer je već neko vrijeme tragao za njom. Kad su Julia i Horatio podnijeli odvojene zahtjeve za skrbništvo nad njim, odabrao je majku. Izvjesno vrijeme ponašao se jako zaštitnički prema njoj. Međutim, kako je vrijeme prolazilo i kako se Julijino mentalno stanje pogoršavalo, Kyle postaje pomalo umoran od njenog nepredvidivog temperamenta. Kap koja je prelila čašu bila je njen upad u mrtvačnicu pri kraju 7. sezone (Dissolved), kad je s pištoljem u ruci tražila da Kyle pođe s njom. Bio je vidno razočaran gledajući kako njegov otac naređuje da uhapse njegovu majku i da je pošalju na rehabilitaciju. Tokom 8. sezone ni Horatio ni Kyle nisu spominjali Juliju i implicirano je da Kyle više nema puno veze s majkom, ako je uopće i ima.

 Reference  
 Evan Ellingson na TV.com, 14. 6. 2009.
 CBS, sažetak epizode, 14. 6. 2009.

 Vanjski linkovi 
 Kyle Harmon  na IMDb-u

Kategorija:Likovi u "CSI: Miami"